Κάρολος Β΄ του Μεκλεμβούργου-Στρέλιτς

Ο Κάρολος Β΄ (γερμ. Karl II, 10 Οκτωβρίου 1741 - 6 Νοεμβρίου 1816) του Οίκου του Μεκλεμβούργου ήταν κυβερνήτης του Αννοβέρου (1776 - 86) και δούκας (1794 - 1815) -μετέπειτα μέγας δούκας (1815-16)- του Μεκλεμβούργου-Στρέλιτς.

Βιογραφία
Ο Κάρολος Λουδοβίκος Φρειδερίκος γεννήθηκε στο Μίροβ. Ήταν το έκτο παιδί και ο δευτερότοκος γιος του Καρόλου Λουδοβίκου Φρειδερίκου του Μεκλεμβούργου-Στρέλιτς και της Ελισάβετ Αλβερτίνας των Βέττιν, κόρης του Ερνέστου Φρειδερίκου Α΄ της Σαξονίας-Χίλντμπουργκχαουζεν.

Το 1752 απεβίωσε ο θείος του, Αδόλφος Φρειδερίκος Γ΄ του Μεκλεμβούργου-Στρέλιτς, και τον διαδέχθηκε ο αδελφός του, Αδόλφος Φρειδερίκος Δ΄. Τότε, μετέβη με την οικογένειά του από το Μίροβ στο Στρέλιτς. 

Από νέος εισήλθε στο στρατό του Αννοβέρου, όπου έγινε λοχαγός. Το 1761 η αδελφή του, Καρλόττα, παντρεύτηκε το Γεώργιο του Ηνωμένου Βασιλείου, Εκλέκτορα του Αννοβέρου. Ο Κάρολος Β΄ επισκεπτόταν την αδελφή του στη Βρετανία. Έπειτα από μία αποστολή στην Ισπανία, ανέλαβε γενικός διοικητής του Αννοβέρου το 1776. Κυβερνούσε ως μονάρχης, μια και ο Γεώργιος είχε γίνει βασιλιάς του Ηνωμένου Βασιλείου και δεν είχε την πρόθεση να επιστρέψει. Το 1785 απεβίωσε η δεύτερη σύζυγός του, οπότε θέλησε να αποσυρθεί. Ο Γεώργιος Γ΄ τον προήγαγε σε στρατάρχη και του χορήγησε σύνταξη. Αφού έκανε μερικά ταξίδια, ο Κάρολος Β΄ εγκαταστάθηκε στο Ντάρμστατ, όπου έγινε πρόεδρος της Αυτοκρατορικής Πιστωτικής Επιτροπής. 

Το 1794 διαδέχθηκε τον άτεκνο αδελφό του ως δούκας του Μεκλεμβούργου-Στρέλιτς. Ενθάρρυνε νέες αγροτικές συνήθειες, ίδρυσε νέα αστυνομία και έκανε υποχρεωτική την εκπαίδευση. Το 1806 εισήλθε στην Ομοσπονδία του Ρήνου. Το 1815 το Συνέδριο της Βιέννης τον αναβάθμισε, όπως όλους τους δούκες, σε μεγάλο δούκα.

To 1816 έκανε το γύρο του Ρέμπεργκ, Σβάλμπαχ και Χίλντμπουργκχαουζεν και όταν επέστρεψε, ασθένησε από φλόγωση των πνευμόνων. Έπαθε κρίση αποπληξίας και απεβίωσε στο Νόιστρελιτς σε ηλικία 75 ετών. Τον διαδέχθηκε ο μεγαλύτερος επιζών γιος του, Γεώργιος.

Οικογένεια
Νυμφεύθηκε πρώτα το 1768 τη Φρειδερίκη, κόρη του Γεωργίου Γουλιέλμου της Έσσης-Ντάρμστατ, και είχε δέκα τέκνα:
 Καρλόττα (1769 - 1818), παντρεύτηκε το Φρειδερίκο της Σαξονίας-Χίλντμπουργκχαουζεν (μετά Σαξονίας-Αλτεμβούργου).
Καρολίνα Αυγούστα (1771 - 1773).
Γεώργιος Κάρολος Φρειδερίκος (1772 - 1773).
 Θηρεσία (1773 - 1839), παντρεύτηκε τον Κάρολο Αλέξανδρο του Τουρν & Τάξις.
Φρειδερίκος Γεώργιος Κάρολος (1 Σεπτεμβρίου - 5 Νοεμβρίου 1775).
 Λουίζα (1776 - 1810), παντρεύτηκε το Φρειδερίκο Γουλιέλμο Γ της Πρωσίας.
 Φρειδερίκη (1778 - 1841), παντρεύτηκε πρώτα το Λουδοβίκο Κάρολο της Πρωσίας και έπειτα τον Ερνέστο Αύγουστο Α΄ του Αννοβέρου.
 Γεώργιος (1779 - 1860), Μέγας Δούκας του Μεκλεμβούργου-Στρέλιτς.
 Φρειδερίκος Κάρολος Φερδινάνδος (1781 - 1783).
Αυγούστα Αλβερτίνα (19 - 20 Μαΐου 1782).

Το 1782 απεβίωσε η Φρειδερίκη τρεις μέρες μετά τη γέννηση της κόρης τους.

Το 1784 ο Κάρολος έκανε δεύτερο γάμο με την επόμενη αδελφή της, Καρλόττα, και είχε ένα τέκνο:
 Κάρολος (1785 - 1837), Πρίγκιπας του Μεκλεμβούργου.
Λίγο μετά τη γέννησή του, η Καρλόττα απεβίωσε.

Πρόγονοι

Αναφορές σε πηγές

Κατηγορία:Οίκος του Μεκλεμβούργου